Rein Marani maakodus elanud ilvese aknast välja vaatamist segas põlev laelamp ning ilves oskas lambilüliti pihta hüpates lambi kustutada. Üks Moskva ilves nihutas ise tooli aknale lähemale, sest aknalaud oli istumiseks liiga kitsas. Selliste võimete olemasolu on inimene meelsamini nõus omistama vaid oma "sugulastele" ahvidele, tehes intelligentsusteste ka delfiinide ja rottidega. Ilveste kohta on kindlaks tehtud niipalju, et nad eraldavad hääle kõrgust, värve ja värvide eredust ning esemete kuju.